送劉常父秋試兼簡行父
作者：陳造
朝代：宋

paragraphs: 良樂佇目思驥子，工師擇材須杞梓。
劉家昆季寧近用，直幹百圍日千里。
戲綵之暇同鷄窗，平挹千古如探囊。
尺箠政自無堅彊，况腰烏號手魚腸。
鄉邦驚嘆有此客，一筆與翁箭鋒直。
秋賦春闈溷子爾，老子賀書已濡筆。
香名聯翩傳里閭，珠宮貝闕方權輿。
他年日奉平反笑，更勝而今讀賀書。